## La Generalitat reforça el transport públic per Nadal amb servicis especials per a la Nit de Cap d’Any a València, Alacant i Castelló

*** El vicepresident tercer ha anunciat que TRAM de Castelló, Metrovalencia, Metrobús i TRAM d’Alacant amplien la seua oferta**

El vicepresident tercer i conseller de Medi Ambient, Infraestructures, Territori i de la Recuperació, Vicente Martínez Mus, ha anunciat que “tots els transports públics autonòmics funcionaran i ampliaran la seua oferta de servici amb motiu de Nadal i que es durà a terme un servici especial amb motiu de la Nit de Cap d’Any”.

“Amb esta iniciativa TRAM de Castelló, Metrovalencia, Metrobús i TRAM d’Alancat funcionaran amb reforços en diferents jornades de Nadal i en la Nit de Cap d’Any abans de les campanades i després per a garantir la mobilitat de manera accessible i segura, en una nit en la qual es produïxen milers de desplaçaments”, ha explicat Martínez Mus.

Estos servicis addicionals nocturns se sumen a la programació prevista per estos mitjans de transport amb motiu de les festes de Nadal i que inclouen reforços i modificacions respecte a les circulacions habituals.

**Metrovalencia i Metrobús**

La programació prevista per Metrovalencia amb motiu de les festes de Nadal que inclou mantindre els horaris habituals en les jornades laborables a pesar que no siguen jornades lectives i habilitar tramvies addicionals a Expojove, del 26 de desembre al 4 de gener.

Este dispositiu especial permet incrementar tota la nit l’oferta habitual que es presta les nits dels divendres, dissabtes i vespres de festius i que facilita el pas de trens i tramvies fins vora les tres de la matinada.

En la Nit de Cap d’Any el pas de trens i tramvies es mantindrà de manera ininterrompuda, des de la nit del 31 de desembre, abans de les campanades, fins al matí de l’1 de gener.

Amb el servici especial de la Nit de Cap d’Any els trens arribaran fins a Picassent, Bétera, Llíria, Rafelbunyol i Riba-roja de Túria. En el tramvia les línies 4, 6, 8 i 10 prestaran servici també eixa nit.

La Nit de Reis també s’ha previst un dispositiu especial abans i després de la cavalcada de la ciutat de València que es completarà amb el servici nocturn d’eixe dia.

Per part de Metrobús durant les festes de Nadal s’oferixen diferents reforços en el servici habitual per a fer front a la demanda en hores punta. En el corredor Oest es reforcen els caps de setmana les connexions amb el Centre Comercial Bonaire amb les línies 106 i 160.

En el corredor nord s’incrementen freqüències els caps de setmana les eixides des del Port de Sagunt cap a València i hi haurà dos eixides més els dissabtes i huit més (quatre per sentit) el diumenge. Així mateix, a pesar que des del 23 de desembre al 6 de gener (els dos inclusivament) s’aplicarà l’horari de no lectiu, es reforcen amb sis expedicions més (tres per sentit) per a millorar la connexió en hores punta entre el Port de Sagunt i València.

Per part de Metrobús el 31 de desembre els autobusos deixaran de circular al voltant de les 21 hores i s’activaran les diferents línies nocturnes. Per la seua part, el dia 5 de gener s’operarà com un laborable normal i hi haurà servici nocturn.

**TRAM d’Alacant**

TRAM d’Alacant oferix, de nou enguany durant la Nit de Cap d’Any servici especial addicional en les línies 1, 2, 3 i 4 per a garantir la mobilitat dels alacantins i visitants abans i després de les campanades.

Este servici especial se suma al servici ordinari en el qual Luceros serà l’estació d’enllaç amb totes les línies en circulació. Amb el dispositiu previst es facilita la connexió amb TRAM d’Alacant en les poblacions d’Alacant, Sant Vicent del Raspeig, el Campello, la Vila Joiosa, Finestrat i Benidorm.

L’ampliació del servici nocturn després dels últims trens del servici ordinari permetrà circular fins més enllà de les dos de la matinada i posteriorment el servici es reprén en estes línies al voltant de les 6 del matí. La línia 9 (Benidorm-Dénia) mantindrà el seu horari per la qual cosa deixarà de funcionar abans de les campanades.

**TRAM de Castelló**

El TRAM de Castelló oferirà servici en la nit i matinada de cap d’any que consistirà en dos vehicles a partir de les 22:00 hores amb freqüència de pas cada 30 minuts per parada. L’últim servici serà a les 5:30 hores des de Raval Universitari cap al Grau i a les 6:00 hores de la matinada des del Grau cap al Raval Universitari. Eixa mateixa nit, a partir de les 22:00 hores quedaran anul·lades les parades Puerta del Sol i Rei Don Jaime.

Fecha: 23/12/2025